SKRIFTLIG FORESPØRGSEL E-0635/02

af Giuseppe Pisicchio (PPE-DE) til Kommissionen

(8. marts 2002)

Om: Fordele for grænseregioner

Offentligheden i hele verden har efterhånden fået kendskab til de store vanskeligheder, der kendetegner visse europæiske kystregioner og heriblandt særlig de syditalienske regioner, på grund af de utallige og stadig hyppigere landinger af ulovlige indvandrere.

Dette fænomen omfatter en lang række aspekter, hvoraf et af de vigtigste uden tvivl er det menneskelige, men der er også forhold af økonomisk og social art, som indvirker meget negativt på befolkningerne i kystregionerne, der opfordres til at udvise yderligere solidaritet, hvilket gøres meget rundhåndet, selv om der sker en alvorlig belastning af de lokale økonomier, som skal yde en ekstraordinær indsats på Europas vegne.

Kystregionerne i Syditalien og det sydlige Europa har ingen mulighed for at unddrage sig den rolle, som geografien har givet dem som den første forpost i Fællesskabets Europa.

Mener Kommissionen ikke, at Puglia, Calabria, Sicilien og de øvrige europæiske regioner, der er ramt af dette fænomen, bør betegnes som grænseregioner, således at de får tildelt de fordele, der er forbundet med denne status, og som kan afhjælpe de øjeblikkelige vanskeligheder, der på en uholdbar måde tynger de lokale frivillige medhjælpere, økonomien, de sociosanitære strukturer og modtagelsescentrene i disse regioner?

Svar afgivet på Kommissionens vegne af António Vitorino

(26. april 2002)

Forebyggelse og bekæmpelse af ulovlig indvandring er et af kernepunkterne i EU's fælles asyl- og immigrationspolitik.

Som det ærede medlem påpeger, er visse regioner i Europa på grund af deres geografiske beliggenhed særlig ramt af ulovlig indvandring, bl.a. grænseregionerne. Forskellen mellem, hvor hårdt de enkelte regioner er ramt, er et yderligere argument for i samarbejdets ånd mellem alle medlemsstater at udvikle en virkelig fælles politik på området, så problemet kan bekæmpes mere effektivt i fuld overensstemmelse med de internationale forpligtelser og menneskerettighederne.

I dette øjemed har Kommissionen i sin meddelelse til Rådet og Europa-Parlamentet om en fælles politik mod ulovlig indvandring(1) foreslået en række foranstaltninger baseret på gensidig tillid mellem medlemsstaterne. Kommissionen glæder sig over, at Rådet hurtigt har vedtaget en handlingsplan på området på grundlag af meddelelsen.

Kommissionen agter snarest muligt at følge sagen op med passende initiativer med hensyn til visumpolitik, repatrieringspolitik, en grønbog, der skal gøres til genstand for bredt anlagte konsultationer, og kontrollen ved de ydre grænser. I denne forbindelse forelægger den inden længe en meddelelse med forslag til en fælles strategi. Formålet med alle disse foranstaltninger er en markant reduktion af den ulovlige indvandring i Europa.

Der er planlagt aktioner som led i Interreg III-programmerne for grænsesamarbejde ved Italiens ydre grænser, bl.a. programmet Italien/Albanien og Italien/Slovenien, for at regulere og kontrollere strømmen af ulovlige indvandrere og styrke strukturerne, hvor indvandrerne først modtages, og ordningerne for social integration af arbejdstagere og kvinder, som ønsker at slippe ud af ulovlige netværk eller en situation, hvor de bliver misbrugt. Kommissionen erindrer det ærede medlem om, at både udvælgelse og iværksættelse af projekterne påhviler de italienske regionale myndigheder, der er ansvarlige for forvaltningen og opfølgningen af de programmer, som medfinansieres af Den Europæiske Fond for Regionaludvikling.

(1) KOM(2001) 672 endelig udg.